b'\n_START_ARTICLE_\nKarolus Kaarlehto\n_START_SECTION_\nSeuraura\n_START_PARAGRAPH_\nKaarlehto on Paimion Hakan kasvatti. Kaudella 2010\xe2\x80\x932011 h\xc3\xa4n pelasi PaiHan ja Salon Kiekkohaiden C-nuorten yhdistelm\xc3\xa4joukkueessa, jonka j\xc3\xa4lkeen Kaarlehto siirtyi 14-vuotiaana kaudeksi 2011\xe2\x80\x932012 TuToon. Kaudeksi 2012\xe2\x80\x932013 h\xc3\xa4n siirtyi sielt\xc3\xa4 edelleen Turun Palloseuraan._NEWLINE_Toukokuussa 2014 Kaarlehto solmi juniorisopimuksen TPS:n SM-liigajoukkueen kanssa. 16-vuotias Kaarlehto pelasi kauden 2014\xe2\x80\x932015 kuitenkin suurimmaksi osaksi seuran B-nuorissa. H\xc3\xa4net valittiin kauden p\xc3\xa4\xc3\xa4tteeksi B-nuorten SM-sarjan toiseen t\xc3\xa4hdist\xc3\xb6kent\xc3\xa4lliseen. TPS:n A-nuorissa Kaarlehto sai tililleen nelj\xc3\xa4 ottelua. Kauden 2015\xe2\x80\x932016 Kaarlehto aloitti p\xc3\xa4\xc3\xa4asiassa TPS:n A-nuorten kolmantena maalivahtina Aleksandr Georgijevin ja Juho Nikun kanssa. Georgijev kuitenkin v\xc3\xa4istyi syksyn mittaan joukkueesta saatuaan pelej\xc3\xa4 SM-liigassa ja Mestiksess\xc3\xa4. Niku puolestaan siirtyi jo alkukaudesta Pohjois-Amerikkaan. Kaarlehto sai runkosarjassa lopulta tililleen eniten otteluita (23) TPS:n maalivahdeista. H\xc3\xa4n edusti joukkuetta kauden aikana my\xc3\xb6s Junior Club World Cupissa. Kaarlehto puki kauden aikana my\xc3\xb6s yhteen otteluun SM-liigan pudotuspeleiss\xc3\xa4 puoliv\xc3\xa4lieriss\xc3\xa4 Oulun K\xc3\xa4rppi\xc3\xa4 vastaan._NEWLINE_Kaarlehto teki TPS:n kanssa kolmivuotisen jatkosopimuksen toukokuussa 2016. Muutamaa p\xc3\xa4iv\xc3\xa4\xc3\xa4 my\xc3\xb6hemmin seura vuokrasi h\xc3\xa4net kaudeksi 2016\xe2\x80\x932017 TuTon Mestis-joukkueeseen. Kaarlehto pelasi tulokaskaudellaan 28 runkosarjaottelua torjuen viisi nollapeli\xc3\xa4, mik\xc3\xa4 oli Espoo Unitedin Rasmus Tirrosen j\xc3\xa4lkeen toiseksi eniten koko Mestiksess\xc3\xa4. H\xc3\xa4nell\xc3\xa4 oli my\xc3\xb6s koko sarjan paras p\xc3\xa4\xc3\xa4stettyjen maalien keskiarvo (1.88). Pudotuspeleiss\xc3\xa4 Kaarlehto pelasi kuusi ottelua torjuen yhden nollapelin. H\xc3\xa4net valittiin kauden p\xc3\xa4\xc3\xa4tteeksi Mestiksen ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Elokuussa 2017 TPS lainasi Kaarlehdon taas l\xc3\xa4ht\xc3\xb6kohtaisesti kauden 2017\xe2\x80\x932018 kattavalla sopimuksella TuToon. H\xc3\xa4n pelasi joukkueessa alkukaudella nelj\xc3\xa4 runkosarja- ja yhden Suomen Cupin ottelun, mutta Kaarlehto j\xc3\xa4i kuitenkin selke\xc3\xa4ksi kakkosmaalivahdiksi Julius Pohjanoksalle ja esiintyi varsin heikosti, mist\xc3\xa4 kertoi runkosarjan torjuntaprosentti 77,6%. H\xc3\xa4n siirtyikin marraskuun lopulla TPS:n A-nuorten vahvuuteen. Tammikuussa 2018 Kaarlehto palasi Mestikseen ja siirtyi alustavasti viikoksi lainalle Savonlinnan Pallokerhoon paikkaamaan Joonas Toivosen loukkaantumista. H\xc3\xa4n pelasi siell\xc3\xa4 kuusi ottelua, kunnes helmikuussa Kaarlehto palasi TPS:n kanssa aiemmin sovitun mukaisesti loppukaudeksi TuToon. H\xc3\xa4n jakoi loppukaudella varsin tasaisesti torjuntavastuuta Julius Pohjanoksan kanssa, mutta j\xc3\xa4i t\xc3\xa4lle finaaleissa kuitenkin kakkoseksi. Kaarlehto voitti kauden p\xc3\xa4\xc3\xa4tteeksi Mestis-hopeaa. H\xc3\xa4n voitti kauden aikana my\xc3\xb6s Suomen Cupin._NEWLINE_Kaudeksi 2018\xe2\x80\x932019 Kaarlehto siirtyi kaksivuotisella sopimuksella Saimaan Pallon SM-liigajoukkueeseen. H\xc3\xa4n l\xc3\xa4hti kauteen niin ik\xc3\xa4\xc3\xa4n joukkueen kolmosmaalivahtina Frans Tuohimaalle ja Niclas Westerholmille. Syyskuussa SaiPa lainasi Kaarlehdon toistaiseksi voimassa olevalla sopimuksella Mestis-joukkue Imatran Ketter\xc3\xa4\xc3\xa4n. 12. joulukuuta 2018 vieraissa Jokipoikia vastaan h\xc3\xa4n onnistui tekem\xc3\xa4\xc3\xa4n maalin, kun Kaarlehto viimeisteli Ketter\xc3\xa4lle 1\xe2\x80\x934-loppulukemat vastustajan tyhj\xc3\xa4\xc3\xa4n maaliin ajassa 59.52. H\xc3\xa4net valittiin Mestiksen tammikuun 2019 kuukauden kent\xc3\xa4lliseen. Kaarlehto puki kauden aikana SaiPan paidan nelj\xc3\xa4\xc3\xa4n SM-liigaotteluun, mutta h\xc3\xa4n j\xc3\xa4i kuitenkin ilman peliaikaa. Helmikuussa 2019 seura vahvisti Kaarlehdon pelaavan Ketter\xc3\xa4ss\xc3\xa4 kauden loppuun. H\xc3\xa4n torjui joukkueen Mestiksen mestaruuteen. Kaarlehto voitti kauden aikana my\xc3\xb6s Suomen Cupin._NEWLINE_Kaarlehto l\xc3\xa4hti kauteen 2019\xe2\x80\x932020 SaiPan toisena maalivahtina Niclas Westerholmin kanssa. H\xc3\xa4n teki liigadebyyttins\xc3\xa4 runkosarjan toisella kierroksella 14. syyskuuta 2019 vieraissa KooKoota vastaan, kun Kaarlehto vaihdettiin SaiPan maalille Westerholmin tilalle ajassa 8.16, kun KooKoo siirtyi ottelussa 3\xe2\x80\x930-johtoon. Kaarlehto torjui ottelussa 12 kertaa ja p\xc3\xa4\xc3\xa4sti kaksi maalia, kun SaiPa h\xc3\xa4visi ottelun lopulta lukemin 5\xe2\x80\x931. Ensimm\xc3\xa4isen SM-liigaottelunsa aloittavana maalivahtina h\xc3\xa4n pelasi runkosarjan viidennell\xc3\xa4 kierroksella 21. syyskuuta 2019 vieraissa Tapparaa vastaan. Kaarlehto torjui SaiPan 4\xe2\x80\x931-tappioon p\xc3\xa4\xc3\xa4ttyneess\xc3\xa4 ottelussa 26 kertaa ja h\xc3\xa4n p\xc3\xa4\xc3\xa4sti kolme maalia. Ensimm\xc3\xa4isen nollapelin Kaarlehto pelasi 18. lokakuuta Pelicansia vastaan vieraissa. H\xc3\xa4n torjui ottelussa 33 kertaa.\n_START_SECTION_\nMaajoukkueura\n_START_PARAGRAPH_\nKaarlehto pelasi alle 20-vuotiaiden MM-kilpailuissa vuonna 2017, jolloin h\xc3\xa4n toimi l\xc3\xa4hes koko turnauksen ajan kakkosmaalivahtina Veini Vehvil\xc3\xa4iselle. Kaarlehto pelasi ainoastaan noin kahden er\xc3\xa4n ajan alkulohkon ottelussa Tanskaa vastaan, kun h\xc3\xa4net vaihdettiin Vehvil\xc3\xa4isen tilalle Suomen maalinsuulle toiseen er\xc3\xa4\xc3\xa4n Tanskan johtaessa 2\xe2\x80\x930. Kaarlehto torjui ottelussa kuusi kertaa, mutta Suomi h\xc3\xa4visi ottelun lopulta lukemin 3\xe2\x80\x932. Yhteens\xc3\xa4 h\xc3\xa4n on pelannut kahdeksan nuorten ja kaksi poikien maaottelua.\n_START_SECTION_\nMuuta\n_START_PARAGRAPH_\nKaarlehto valmistui ylioppilaaksi Kerttulin lukiosta kev\xc3\xa4\xc3\xa4ll\xc3\xa4 2017.'